erhwenkuo/poetry-chinese-zhtw huggingface dataset:
送道友入天臺山作
作者：馬戴（唐）

卻憶天臺去，移居海島空。觀寒琪樹碧，雪淺石橋通。漱齒飛泉外，餐霞早境中。終期赤城裡，披氅與君同。
題章野人山居
作者：馬戴（唐）

帶郭茅亭詩興饒，回看一曲倚危橋。門前山色能深淺，向此隱來經幾載，如今已是漢家朝。
江中遇客
作者：馬戴（唐）

危石江中起，孤雲嶺上還。相逢皆得意，何處是鄉關。
期王煉師不至
作者：馬戴（唐）

黃精蒸罷洗瓊杯，林下從留石上苔。昨日圍棋未終局，多乘白鶴下山來。
秋日送僧志幽歸山寺
作者：馬戴（唐）

禪室繩床在翠微，松間荷笠一僧歸。磬聲寂曆宜秋夜，手冷燈前自衲衣。
句
作者：馬戴（唐）

申胥任向秦庭哭，靳尚終貽楚國憂。
送友人往太原
作者：李頻（唐）

離亭聊把酒，此路徹邊頭。草白雁來盡，時清人去遊。汾河流晉地，塞雪滿並州。別後相思夜，空看北斗愁。
旅懷
作者：李頻（唐）

萬裡共心論，徒言吾道存。奉親無別業，謁帝有何門。水宿驚濤浦，山行落葉村。長安長夢去，欹枕即聞猿。
送裴禦史赴湖南
作者：李頻（唐）

關門鳥道中，飛傳複乘驄。暮雪離秦甸，春雲入楚宮。平蕪天共闊，積水地多空。使府懸帆去，能消幾日風。
送姚郜先輩赴汝州闢
作者：李頻（唐）

行李事寒天，東來聘禮全。州當定鼎處，人去偃戈年。雷雨依嵩嶺，桑麻接楚田。遙知清夜作，不是借戎篇。
初離黔中泊江上
作者：李頻（唐）

去去把青桂，平生心不違。更蒙蓮府闢，兼脫布衣歸。霽嶽明殘雪，清波漾落暉。無窮幽鳥戲，時向棹前飛。
黔中酬同院韋判官
作者：李頻（唐）

平生同所為，相遇偶然遲。各著青袍後，無歸白社期。江流來絕域，府地管諸夷。聖代都無事，從公且賦詩。
和範秘書襄陽舊遊
作者：李頻（唐）

聽話揚帆興，初從峴首還。高吟入白浪，遙坐看青山。枯木猿啼爽，寒汀鶴步閑。秋來關去夢，幾夜度商顏。
秋夜山中思歸送友人
作者：李頻（唐）

蕭條對秋色，相憶在雲泉。木落病身起，潮平歸思懸。涼鐘山頂寺，暝火渡頭船。此地非吾土，淹留又一年。
自黔中東歸旅次淮上
作者：李頻（唐）

行旅本同愁，黔吳複阻修。半年方中路，窮節到孤舟。夕靄垂陰野，晨光動積流。家山一夜夢，便是昔年遊。
江夏春感舊
作者：李頻（唐）

東風出海門，處處動林園。澤國雪霜少，沙汀花木繁。暖魚依水淺，晴雁入空翻。何處陽和力，生萍不駐根。
眉州別李使君
作者：李頻（唐）

回首雪峰前，朱門心杳然。離人自嗚咽，流水莫潺湲。毒草通蠻徼，秋林近漏天。一生從此去，五字有誰憐。
送許棠及第歸宣州
作者：李頻（唐）

高科終自致，志業信如神。待得逢公道，由來合貴身。秋歸方覺好，舊夢始知真。更想青山宅，誰為後主人。
黔中罷職將泛江東
作者：李頻（唐）

黔中初罷職，薄俸亦無殘。舉目鄉關遠，攜家旅食難。野梅將雪競，江月與沙寒。兩鬢愁應白，何勞把鏡看。
長安書事寄所知
作者：李頻（唐）

帝裡本無名，端居有道情。睡魂春夢斷，書興晚窗明。老擬歸何處，閑應過此生。江湖終一日，拜別便東行。
酬姚覃
作者：李頻（唐）

不見又相招，何曾訴寂寥。醉眠春草長，吟坐夜燈銷。淚墮思山切，身歸轉路遙。年年送別處，楊柳少垂條。
春日鄜州贈裴居言
作者：李頻（唐）

雖將身佐幕，出入似閒居。草色長相待，山情信不疏。燈前春睡足，酒後夜寒餘。筆硯時時近，終非署簿書。
送於生入蜀
作者：李頻（唐）

家吳聞入蜀，道路頗乖離。一第何多難，都城可少知。江山非久適，命數未終奇。況又將冤抱，經春杜魄隨。
送許棠歸涇縣作尉
作者：李頻（唐）

青桂複青袍，一歸榮一高。縣人齊下拜，邑宰共分曹。繞郭看秧插，尋街聽繭繅。封侯萬裡者，燕頷乃徒勞。
友人話別
作者：李頻（唐）

論交雖不早，話別且相親。除卻棲禪客，誰非南陌人。半生都返性，終老擬安貧。願入白雲社，高眠自致身。
山居
作者：李頻（唐）

欲出窮吾道，東西自未能。卷書唯對鶴，開畫獨留僧。落葉和雲掃，秋山共月登。何年石上水，夜夜滴高層。
寄範郎中
作者：李頻（唐）

藜杖山中出，吟詩對範家。相知從海嶠，寄食向京華。名宦成何報，清眸未縱賒。臨邛夢來往，雨雪滿褒斜。
書懷
作者：李頻（唐）

宦途從不問，身事覺無差。華髮初生女，滄洲未有家。卻閑思洞穴，終老曠桑麻。別訪棲禪侶，相期語劫沙。
越中行
作者：李頻（唐）

越國臨滄海，芳洲複暮晴。湖通諸浦白，日隱亂峰明。野宿多無定，閒遊免有情。天臺聞不遠，終到石橋行。
春日南遊寄浙東許同年
作者：李頻（唐）

孤帆處處宿，不問是誰家。南國平蕪遠，東風細雨斜。旅懷多寄酒，寒意欲留花。更想前途去，茫茫滄海涯。
明州江亭夜別段秀才
作者：李頻（唐）

離亭向水開，時候複蒸梅。霹靂燈燭滅，蒹葭風雨來。京關雖共語，海嶠不同回。莫為蓴鱸美，天涯滯爾才。
臨岐留別相知
作者：李頻（唐）

百歲竟何事，一身長遠遊。行行將近老，處處不離愁。世路多相取，權門不自投。難為此時別，欲別願人留。
鄂渚湖上即事
作者：李頻（唐）

杜門聊自適，湖水在窗間。縱得滄洲去，無過白日閑。多慵空好道，少賤早凋顏。獨有東山月，依依自往還。
辭夏口崔尚書
作者：李頻（唐）

一飯仍難受，依仁況一年。終期身可報，不擬骨空鐫。城晚風高角，江春浪起船。同來棲止地，獨去塞鴻前。
秦原早望
作者：李頻（唐）

一忝鄉書薦，長安未得回。年光逐渭水，春色上秦臺。燕掠平蕪去，人沖細雨來。東風生故里，又過幾花開。
送友人之揚州
作者：李頻（唐）

一別長安後，晨徵便信雞。河聲入峽急，地勢出關低。綠樹叢垓下，青蕪闊楚西。路長知不惡，隨處得詩題。
過四皓廟
作者：李頻（唐）

東西南北人，高跡自相親。天下已歸漢，山中猶避秦。龍樓曾作客，鶴氅不為臣。獨有千年後，青青廟木春。
陝下懷歸
作者：李頻（唐）

故園何處在，零落五湖東。日暮無來客，天寒有去鴻。大河冰徹塞，高嶽雪連空。獨夜懸歸思，迢迢永漏中。
送徐處士歸江南
作者：李頻（唐）

行行野雪薄，寒氣日通春。故國又芳草，滄江終白身。遊歸花落滿，睡起鳥啼新。莫惜閑書劄，西來問旅人。
鄜州留別王從事
作者：李頻（唐）

相識未十日，相知如十年。從來易離別，此去忽留連。路險行沖雨，山高度隔天。難終清夜坐，更聽說安邊。
長安夜懷
作者：李頻（唐）

匹馬西遊日，從吳又轉荊。風雷幾夜坐，山水半年行。夢永秋燈滅，吟餘曉露明。良時不我與，白髮向秦生。
冬夜山中尋友
作者：李頻（唐）

何人山雪夜，相訪不相思。若得長閑日，應無暫到時。葉寒凋欲盡，泉凍落還遲。即此天明去，重來未有期。
送劉山人歸洞庭
作者：李頻（唐）

君逐雲山去，人間又絕蹤。半湖乘早月，中路入疏鐘。秋盡草蟲急，夜深山雨重。平生心未已，豈得更相從。
古意
作者：李頻（唐）

白馬遊何處，青樓日正長。鳳簫拋舊曲，鸞鏡懶新妝。玄鳥深巢靜，飛花入戶香。雖非竇滔婦，錦字已成章。
避暑
作者：李頻（唐）

當暑憶歸林，陶家借柳陰。蟬從初伏噪，客向晚涼吟。白日欺玄鬢，滄江負素心。神仙倘有術，引我出幽岑。
送吳秘書歸杭州
作者：李頻（唐）

為客得從容，官清料複重。海崖歸有業，天目近何峰。是處通春棹，無村不夜舂。馬卿誇貴達，還說返臨邛。
中秋對月
作者：李頻（唐）

秋分一夜停，陰魄最晶熒。好是生滄海，徐看曆杳冥。層空疑洗色，萬怪想潛形。他夕無相類，晨雞不可聽。
八月上峽
作者：李頻（唐）

萬裡巴江水，秋來滿峽流。亂山無陸路，行客在孤舟。洶洶灘聲急，冥冥樹色愁。免為三不弔，已白一生頭。
送狄明府赴九江
作者：李頻（唐）

字人修祖德，清白定聞傳。匹馬從秦去，孤帆入楚懸。關中寒食雨，湖上暑衣天。四考兼重請，相知住幾年。
陝下投姚諫議
作者：李頻（唐）

舊業在東鄙，西遊從楚荊。風雷幾夜坐，山水半年行。夢永秋燈滅，吟孤曉露明。前心若不遂，有恥卻歸耕。
關東逢薛能
作者：李頻（唐）

何處不相思，相逢還有時。交心如到老，會面未為遲。苦學緣明代，勞生欲白髭。唯君一度別，便似見無期。
富春贈孫璐
作者：李頻（唐）

天柱與天目，曾棲絕頂房。青雲求祿晚，白日坐家長。井氣通潮信，窗風引海涼。平生詩稱在，老達亦何妨。
送友人遊蜀
作者：李頻（唐）

東堂雖不捷，西去複何愁。蜀馬知歸路，巴山似舊遊。星臨劍閣動，花落錦江流。鼓吹青林下，時聞祭武侯。
夏日盩厔郊居寄姚少府
作者：李頻（唐）

古木有清陰，寒泉有下深。蟬從初伏噪，客向晚涼吟。白日欺玄鬢，滄江負素心。甚思中夜話，何路許相尋。
送胡休處士歸湘江
作者：李頻（唐）

見說湘江切，長愁有去時。江湖秋涉遠，雷雨夜眠遲。舊業多歸興，空山盡老期。天寒一瓢酒，落日醉留誰。
峽州送清澈上人歸浙西
作者：李頻（唐）

風濤幾千里，歸路半乘舟。此地難相遇，何人更共遊。坐經嵩頂夏，行值洛陽秋。到寺安禪夕，江雲滿石樓。
送僧入天臺
作者：李頻（唐）

一錫隨緣赴，天臺又去登。長亭舊別路，落日獨行僧。夜燒山何處，秋帆浪幾層。他時授巾拂，莫為老無能。
回山後寄範酇先輩
作者：李頻（唐）

高樓會月夜，北雁向南分。留住經春雪，辭來見夏雲。遙空江不極，絕頂日難曛。一與山僧坐，無因得議文。
長安送友人東歸
作者：李頻（唐）

白社思歸處，青門見去人。鄉遙茂苑樹，路入廣陵塵。海日潮浮曉，湖山雪露春。猶期來帝裡，未是得閒人。
深秋過源宗上人房
作者：李頻（唐）

到日值搖落，相留山舍空。微寒生夜半，積雨向秋終。度講多來雁，經禪少候蟲。方從聽話後，不省在愁中。
秋日登山閣
作者：李頻（唐）

蒼蒼山閣晚，杳杳隙塵秋。偶上多時立，翻成盡日愁。草平連邑動，河滿逐江流。下視窮邊路，行人在隴頭。
秋宿慈恩寺遂上人院
作者：李頻（唐）

滿閣終南色，清宵獨倚欄。風高斜漢動，葉下曲江寒。帝裡求名老，空門見性難。吾師無一事，不似在長安。
題棲霞寺慶上人院
作者：李頻（唐）

居與鳥巢鄰，日將巢鳥親。多生從此性，久集得無身。樹老風終夜，山寒雪見春。不知諸祖後，傳印是何人。
送友人入蜀
作者：李頻（唐）

天際蜀門開，西看舉別杯。何人不異禮，上客自懷才。夜澗青林發，秋江淥水來。臨邛行樂處，莫到白頭回。
贈同官蘇明府
作者：李頻（唐）

山中畿內邑，別覺大夫清。簿領分王事，官資寄野情。閑齋無獄訟，隱幾向泉聲。從此朝天路，門前是去程。
送厲圖南往荊州覲伯
作者：李頻（唐）

雲水入荊湘，古來魚鳥鄉。故關重隔遠，春日獨行長。山溜含清韻，江雷吐夜光。郡中詞客會，遊子更升堂。
山中夜坐
作者：李頻（唐）

歸家來幾夜，倏忽覺秋殘。月滿方塘白，風依老樹寒。戲魚重躍定，驚鳥卻棲難。為有門前路，吾生不得安。
送台州唐興陳明府
作者：李頻（唐）

見說海西隅，山川與俗殊。宦遊如不到，仙分即應無。瀑布當公署，天臺是縣圖。遙知為吏去，有術字惸孤。
夏日過友人檀溪別業
作者：李頻（唐）

暑天宜野宅，林籟爽泠泠。沙月邀開戶，巖風助掃庭。鷺棲依綠筱，魚躍出清萍。客抱方如醉，因來得暫醒。
自江上入關
作者：李頻（唐）

盡室寄滄洲，孤帆獨溯流。天涯心似夢，江上雨兼秋。文字為人棄，田園被債收。此名如不得，何處擬將休。
冬夜和範秘書宿秘省中作
作者：李頻（唐）

每日得閒吟，清曹闕下深。因知遙夜坐，別有遠山心。芸細書中氣，松疏雪後陰。歸時高興足，還複插朝簪。
送友人遊太原
作者：李頻（唐）

孤帆幾日懸，楚客思飄然。水宿南湖夜，山離舊國年。秋風高送雁，寒雨入停蟬。此去勤書劄，時常中路傳。
江上居寄山中客
作者：李頻（唐）

山後與山前，相思隔叫猿。殘雲收樹末，返照落江源。苦雨秋濤漲，狂風野火翻。朝來賣藥客，遇我達無言。
中宗降誕日長寧公主滿月侍宴應制
作者：李嶠（唐）

神龍見像日，仙鳳養雛年。大火乘天正，明珠對月圓。作新金篋裡，歌奏玉筐前。今日宜孫慶，還參祝壽篇。
奉和送金城公主適西蕃應制
作者：李嶠（唐）

漢帝撫戎臣，絲言命錦輪。還將弄機女，遠嫁織皮人。曲怨關山月，妝消道路塵。所嗟穠李樹，空對小榆春。
侍宴長寧公主東莊應制
作者：李嶠（唐）

別業臨青甸，鳴鑾降紫霄。長筵鵷鷺集，仙管鳳凰調。樹接南山近，煙含北渚遙。承恩鹹已醉，戀賞未還鑣。
立春日侍宴內殿出剪綵花應制
作者：李嶠（唐）

早聞年欲至，剪綵學芳辰。綴綠奇能似，裁紅巧逼真。花從篋裡發，葉向手中春。不與時光競，何名天上人。
奉和人日清暉閣宴群臣遇雪應制
作者：李嶠（唐）

三陽偏勝節，七日最靈辰。行慶傳芳蟻，升高綴彩人。階前蓂候月，樓上雪驚春。今日銜天造，還疑上漢津。
奉和春日遊苑喜雨應制
作者：李嶠（唐）

仙蹕九成臺，香筵萬壽杯。一旬初降雨，二月早聞雷。葉向朝隮密，花含宿潤開。幸承天澤豫，無使日光催。
春日侍宴幸芙蓉園應制
作者：李嶠（唐）

年光竹裡遍，春色杏間遙。煙氣籠青閣，流文蕩畫橋。飛花隨蝶舞，豔曲伴鶯嬌。今日陪歡豫，還疑陟紫霄。
甘露殿侍宴應制
作者：李嶠（唐）

月宇臨丹地，雲窗網碧紗。禦筵陳桂醑，天酒酌榴花。水向浮橋直，城連禁苑斜。承恩恣歡賞，歸路滿煙霞。
奉和七夕兩儀殿會宴應制
作者：李嶠（唐）

靈匹三秋會，仙期七夕過。查來人泛海，橋渡鵲填河。帝縷升銀閣，天機罷玉梭。誰言七襄詠，重入五絃歌。
奉和九月九日登慈恩寺浮圖應制
作者：李嶠（唐）

瑞塔千尋起，仙輿九日來。萸房陳寶席，菊蕊散花臺。禦氣鵬霄近，升高鳳野開。天歌將梵樂，空裡共裴回。
閏九月九日幸總持寺登浮圖應制
作者：李嶠（唐）

閏節開重九，真遊下大千。花寒仍薦菊，座晚更披蓮。剎鳳回雕輦，帆虹間彩旃。還將西梵曲，助入南燻弦。
奉和驪山高頂寓目應制
作者：李嶠（唐）

步輦陟山巔，山高入紫煙。忠臣還捧日，聖後欲捫天。迥識平陵樹，低看華嶽蓮。帝鄉應不遠，空見白雲懸。
遊禁苑陪幸臨渭亭遇雪應制
作者：李嶠（唐）

同雲接野煙，飛雪暗長天。拂樹添梅色，過樓助粉妍。光含班女扇，韻入楚王弦。六出迎仙藻，千箱答瑞年。
幸白鹿觀應制
作者：李嶠（唐）

駐蹕三天路，回旃萬仞溪。真庭群帝饗，洞府百靈棲。玉酒仙壚釀，金方暗壁題。佇看青鳥入，還陟紫雲梯。
送沙門弘景道俊玄奘還荊州應制
作者：李嶠（唐）

三乘歸淨域，萬騎餞通莊。就日離亭近，彌天別路長。荊南旋杖缽，渭北限津樑。何日紆真果，還來入帝鄉。
酬和杜五弟晴朝獨坐見贈
作者：李嶠（唐）

平明坐虛館，曠望幾悠哉。宿霧分空盡，朝光度隙來。影低藤架密，香動藥闌開。未展山陽會，空留池上杯。
同賦山居七夕
作者：李嶠（唐）

明月青山夜，高天白露秋。花庭開粉席，雲岫敞針樓。石類支機影，池似泛槎流。暫驚河女鵲，終狎野人鷗。
送崔主簿赴滄州
作者：李嶠（唐）

紫陌追隨日，青門相見時。宦遊從此去，離別幾年期。芳桂尊中酒，幽蘭下調詞。他鄉有明月，千里照相思。
寒食清明日早赴王門率成
作者：李嶠（唐）

遊客趨梁邸，朝光入楚臺。槐煙乘曉散，榆火應春開。日帶晴虹上，花隨早蝶來。雄風乘令節，餘吹拂輕灰。
和周記室從駕曉發合璧宮
作者：李嶠（唐）

濯龍春苑曙，翠鳳曉旗舒。野色開煙後，山光澹月餘。風長笳響咽，川迥騎行疏。珠履陪仙駕，金聲振屬車。
和杜侍禦太清檯宿直旦有懷
作者：李嶠（唐）

貂冠朝彩振，烏署曉光分。欲嘯遷喬侶，先飛擲地文。庭虛麥雨潤，林靜蕙風燻。嵇駕終難仰，梁鳧且自群。
和杜學士江南初霽羈懷
作者：李嶠（唐）

大江開宿雨，徵棹下春流。霧卷晴山出，風恬晚浪收。岸花明水樹，川鳥亂沙洲。羈眺傷千里，勞歌動四愁。
晚景悵然簡二三子
作者：李嶠（唐）

楚客秋悲動，梁臺夕望賒。梧桐稍下葉，山桂欲開花。氣引迎寒露，光收向晚霞。長歌白水曲，空對綠池華。
送李邕
作者：李嶠（唐）

落日荒郊外，風景正淒淒。離人席上起，徵馬路傍嘶。別酒傾壺贈，行書掩淚題。殷勤禦溝水，從此各東西。
又送別
作者：李嶠（唐）

岐路方為客，芳尊暫解顏。人隨轉蓬去，春伴落梅還。白雲度汾水，黃河繞晉關。離心不可問，宿昔鬢成斑。
餞駱四二首
作者：李嶠（唐）

平生何以樂，鬥酒夜相逢。曲中驚別緒，醉裡失愁容。星月懸秋漢，風霜入曙鐘。明日臨溝水，青山幾萬重。甲第驅車入，良宵秉燭遊。人追竹林會，酒獻菊花秋。霜吹飄無已，星河漫不流。重嗟歡賞地，翻召別離憂。
春日遊苑喜雨應詔
作者：李嶠（唐）

園樓春正歸，入苑弄芳菲。密雨迎仙步，低雲拂禦衣。危花沾易落，度鳥濕難飛。膏澤登千庾，歡情遍九圍。
九日應製得歡字
作者：李嶠（唐）

令節三秋晚，重陽九日歡。仙杯還泛菊，寶饌且調蘭。禦氣雲霄近，乘高宇宙寬。今朝萬壽引，宜向曲中彈。
二月奉教作
作者：李嶠（唐）

柳陌鶯初囀，梅梁燕始歸。和風泛紫若，柔露濯青薇。日豔臨花影，霞翻入浪暉。乘春重遊豫，淹賞玩芳菲。
三月奉教作
作者：李嶠（唐）

銀井桐花發，金堂草色齊。韶光愛日宇，淑氣滿風蹊。蝶影將花亂，虹文向水低。芳春隨意晚，佳賞日無暌。
四月奉教作
作者：李嶠（唐）

暄鑰三春謝，炎鐘九夏初。潤浮梅雨夕，涼散麥風餘。葉暗庭幃滿，花殘院錦疏。勝情多賞託，尊酒狎林箊。
五月奉教作
作者：李嶠（唐）

綠樹炎氛滿，朱樓夏景長。池含凍雨氣，山映火雲光。果院新櫻熟，花庭曙槿芳。欲逃三伏暑，還泛十旬觴。
六月奉教作
作者：李嶠（唐）

養日暫裴回，畏景尚悠哉。避暑移琴席，追涼□□□。竹風依扇動，桂酒溢壺開。勞餌□飛雪，自可□□□。
八月奉教作
作者：李嶠（唐）

黃葉秋風起，蒼葭曉露團。鶴鳴初警候，雁上欲淩寒。月鏡如開匣，雲纓似綴冠。清尊對旻序，高宴有餘歡。
九月奉教作
作者：李嶠（唐）

曲池朝下雁，幽砌夕吟蛩。葉徑蘭芳盡，花潭菊氣濃。寒催四序律，霜度九秋鐘。還當明月夜，飛蓋遠相從。
十月奉教作
作者：李嶠（唐）

白藏初送節，玄律始迎冬。林枯黃葉盡，水耗綠池空。霜待臨庭月，寒隨入牖風。別有歡娛地，歌舞應絲桐。
十一月奉教作
作者：李嶠（唐）

凝陰結暮序，嚴氣肅長飆。霜犯狐裘夕，寒侵獸火朝。冰深遙架浦，雪凍近封條。平原已從獵，日暮整還鑣。
十二月奉教作
作者：李嶠（唐）

玉燭年行盡，銅史漏猶長。池冷凝宵凍，庭寒積曙霜。蘭心未動色，梅館欲含芳。裴回臨歲晚，顧步佇春光。
和麴典設扈從東郊憶弟使往安西冬至日恨不得同申拜慶
作者：李嶠（唐）

玉關方叱馭，桂苑正陪輿。桓嶺嗟分翼，薑川限饋魚。雪花含□晚，雲葉帶荊舒。重此西流詠，彌傷南至初。
馬武騎輓歌二首
作者：李嶠（唐）

五日皆休沐，三泉獨不歸。池臺金闕是，尊酒玳筵非。巷靜遊禽入，門閑過客稀。唯餘昔年鳳，尚繞故樓飛。昔下天津館，嘗過帝子家。夜傾金屋酒，春舞玉臺花。試馬依紅埒，吹簫弄紫霞。誰言東郭路，翻枉北門車。
武三思輓歌
作者：李嶠（唐）

玉匣金為縷，銀鉤石作銘。短歌傷薤曲，長暮泣松扃。事往昏朝霧，人亡折夜星。忠賢良可惜，圖畫入丹青。
天官崔侍郎夫人吳氏輓歌
作者：李嶠（唐）

寵服當年盛，芳魂此地窮。劍飛龍匣在，人去鵲巢空。簟愴孤生竹，琴哀半死桐。唯當青史上，千載仰嬪風。
奉和過舊宅應制
作者：上官儀（唐）

石關清晚夏，璿輿禦早秋。神麾颺珠雨，仙吹響飛流。沛水祥雲泛，宛郊瑞氣浮。大風迎漢築，叢煙入舜球。翠梧臨鳳邸，滋蘭帶鶴舟。偃伯歌玄化，扈蹕頌王遊。遺簪謬昭獎，珥筆荷恩休。
早春桂林殿應詔
作者：上官儀（唐）

步輦出披香，清歌臨太液。曉樹流鶯滿，春堤芳草積。風光翻露文，雪華上空碧。花蝶來未已，山光暖將夕。
安德山池宴集
作者：上官儀（唐）

上路抵平津，後堂羅薦陳。締交開狎賞，麗席展芳辰。密樹風煙積，回塘荷芰新。雨霽虹橋晚，花落鳳臺春。翠釵低舞席，文杏散歌塵。方惜流觴滿，夕鳥已城闉。
酬薛舍人萬年宮晚景寓直懷友
作者：上官儀（唐）

奕奕九成臺，窈窕絕塵埃。蒼蒼萬年樹，玲瓏下冥霧。池色搖晚空，巖花斂餘煦。清切丹禁靜，浩蕩文河注。留連窮勝託，夙期暌善謔。東望安仁省，西臨子雲閣。長嘯披煙霞，高步尋蘭若。金狄掩通門，雕鞍歸騎喧。燕姝對明月，荊豔促芳尊。別有青山路，策杖訪王孫。
奉和潁川公秋夜
作者：上官儀（唐）

泬寥空色遠，芸黃淒序變。涸浦落遵鴻，長飆送巢燕。千秋流夕景，萬籟含宵喚。峻雉聆金柝，層臺切銀箭。
謝都督輓歌
作者：上官儀（唐）

漠漠佳城幽，蒼蒼松檟暮。魯幕飄欲卷，宛駟悲還顧。楚挽繞廬山，胡笳臨武庫。悵然郊原靜，煙生歸鳥度。
八詠應制二首
作者：上官儀（唐）

啟重帷，重帷照文杏。翡翠藻輕花，流蘇媚浮影。瑤笙燕始歸，金堂露初晞。風隨少女至，虹共美人歸。羅薦已擘鴛鴦被，綺衣複有蒲萄帶。殘紅豔粉映簾中，雪花飄玉輦，雲光上璧臺。共待新妝出，清歌送落梅。入叢臺，叢臺裛春露。滴瀝間深紅，參差散輕素。妝蝶驚複聚，黃鸝飛且顧。攀折殊未已，複值驚飛起。送影舞衫前，飄香歌扇裡。望望惜春暉，行行猶未歸。暫得佳遊趣，更愁花鳥稀。且學鳥聲調鳳管，方移花影入鴛機。
和太尉戲贈高陽公
作者：上官儀（唐）

燻爐禦史出神仙，雲鞍羽蓋下芝田。紅塵正起浮橋路，慣是洛濱要解佩，本是河間好數錢。翠釵照耀銜雲發，無情拂袂欲留賓，詎恨深潭不可越。天津一別九秋長，
王昭君
作者：上官儀（唐）

玉關春色晚，金河路幾千。琴悲桂條上，笛怨柳花前。霧掩臨妝月，風驚入鬢蟬。緘書待還使，淚盡白雲天。
詠雪應詔
作者：上官儀（唐）

禁園凝朔氣，瑞雪掩晨曦。花明棲鳳閣，珠散影娥池。飄素迎歌上，翻光向舞移。幸因千里映，還繞萬年枝。
奉和山夜臨秋
作者：上官儀（唐）

殿帳清炎氣，輦道含秋陰。淒風移漢築，流水入虞琴。雲飛送斷雁，月上淨疏林。滴瀝露枝響，空濛煙壑深。
江王太妃輓歌
作者：上官儀（唐）

黃鶴悲歌絕，椒花清頌餘。埃凝寫鄰鏡，網結和扉魚。銀消風燭盡，珠滅夜輪虛。別有南陵路，幽叢臨葉疏。
故北平公輓歌
作者：上官儀（唐）

木落園林曠，庭虛風露寒。北裡清音絕，南陔芳草殘。遠氣猶標劍，浮雲尚寫冠。寂寂琴臺晚，秋陰入井幹。
高密長公主輓歌
作者：上官儀（唐）

湘渚韜靈跡，娥臺靜瑞音。鳳逐清簫遠，鸞隨幽鏡沉。霜處華芙落，風前銀燭侵。寂寞平陽宅，月冷洞房深。
詠畫障
作者：上官儀（唐）

芳晨麗日桃花浦，珠簾翠帳鳳凰樓。蔡女菱歌移錦纜，未減行雨荊臺下，自比淩波洛浦遊。
奉和秋日即目應制
作者：上官儀（唐）

上苑通平樂，神池邇建章。樓臺相掩映，城闕互相望。緹油泛行幔，簫吹轉浮樑。晚雲含朔氣，斜照蕩秋光。落葉飄蟬影，平流寫雁行。槿散淩風縟，荷銷裛露香。仙歌臨枍詣，玄豫曆長楊。歸路乘明月，千門開未央。
入朝洛堤步月
作者：上官儀（唐）

脈脈廣川流，驅馬曆長洲。鵲飛山月曙，蟬噪野風秋。
春日
作者：上官儀（唐）

花輕蝶亂仙人杏，葉密鶯啼帝女桑。飛雲閣上春應至，明月樓中夜未央。
從駕閭山詠馬
作者：上官儀（唐）

桂香塵處減，練影月前空。定惑由關吏，徒嗟塞上翁。
酬盧仝見訪不遇題壁
作者：含曦（唐）

長壽寺石壁，盧公一首詩。渴讀即不渴，饑讀即不饑。鯨吞海水盡，露出珊瑚枝。海神知貴不知價，
旅中答喻軍事問客情
作者：善生（唐）

一自遊他國，相逢少故人。縱然為客樂，爭似在家貧。畜恨霜侵鬢，搜詩病入神。若非憐片善，誰肯問風塵。
贈盧逸人
作者：善生（唐）

高眠巖野間，至藝敵應難。詩苦無多首，藥靈惟一丸。引泉魚落釜，攀果露沾冠。已得嵇康趣，逢迎事每闌。
送玉禪師
作者：善生（唐）

飄然無定跡，迥與律乘違。入郭隨緣住，思山破夏歸。盂擎數家飯，衲乞幾人衣。洞了曹溪旨，寧輸俗者機。
送智光之南值雨
作者：善生（唐）

結束衣囊了，炎州定去遊。草堂方惜別，山雨為相留。又得一宵話，免生千里愁。莫辭重蔔日，後會必經秋。
謝白樂天招
作者：韜光（唐）

山僧野性好林泉，每向巖阿倚石眠。不解栽松陪玉勒，城市不能飛錫去，恐妨鶯囀翠樓前。
五歲詠花
作者：知玄（唐）

花開滿樹紅，花落萬枝空。唯餘一孕在，明日定隨風。
祝堯詩
作者：知玄（唐）

生天本自生天業，未必求仙便得仙。鶴背傾危龍背滑，君王且住一千年。
答僧澈
作者：知玄（唐）

觀君法苑思沖虛，使我真乘刃有餘。若使龍光時可待，蕭寺講軒橫淡蕩，帝鄉雲樹正扶疏。幾生曾得闍瑜意，
月夜懷劉秀才
作者：元孚（唐）

獨夜相思但自勞，阮生吟罷夢雲濤。此時小定未禪寂，古塔月中松磬高。
送李四校書
作者：元孚（唐）

朱絲寫別鶴泠泠，詩滿紅箋月滿庭。莫學楚狂隳姓字，知音還有子期聽。
邊思
作者：棲白（唐）

西北黃雲暮，聲聲畫角愁。陰山一夜雨，白草四郊秋。亂雁鳴寒渡，飛沙入廢樓。何時番色盡，此地見芳洲。
八月十五夜玩月
作者：棲白（唐）

尋常三五夜，不是不嬋娟。及至中秋滿，還勝別夜圓。清光凝有露，皓魄爽無煙。自古人皆望，年來又一年。
尋山僧真勝上人不遇
作者：棲白（唐）

松下禪棲所，苔滋徑莫分。青山春暮見，流水夜深聞。不坐看心石，應隨出定雲。猿猱非可問，巖穀自空曛。
贈李溟秀才
作者：棲白（唐）

南居古廟深，高樹宿山禽。明月上清漢，騷人動楚吟。數篇正始韻，一片補亡心。孤悄欺何謝，雲波不可尋。
送石秀才
作者：棲白（唐）

正是歎羈遊，知音拜楚侯。何須辭遠道，自可樂扁舟。倚棹江洲雨，聞猿島岫秋。謝家山水興，終日待詩流。
送造微上人遊五臺及禮本師
作者：棲白（唐）

寒空金錫響，欲過渭陽津。極目多來雁，孤城少故人。與師雖別久，於法本相親。又對清涼月，中宵語宿因。
送禪師宗極歸玉峰
作者：棲白（唐）

背郭去歸宿，頭陀意頗濃。鶴爭棲遠樹，猿鬥上孤峰。夜戍經霜月，秋城過雨鐘。由來無定止，何處訪高蹤。
送僧歸舊山
作者：棲白（唐）

談空與破邪，獻壽複榮家。白日得何偈，青天落幾花。傳燈皆有分，化俗獨無涯。卻入中峰寺，還知有聚沙。
送圓仁三藏歸本國
作者：棲白（唐）

家山臨晚日，海路信歸橈。樹滅渾無岸，風生只有潮。歲窮程未盡，天末國仍遙。已入閩王夢，香花境外邀。
送王煉師歸嵩嶽
作者：棲白（唐）

飄然綠毛節，杳去洛城端。隔水見秋嶽，兼霜掃石壇。一溪松色古，半夜鶴聲寒。迥與人寰別，勞生不可觀。
壽昌節賦得紅雲表夏日
作者：棲白（唐）

景候融融陰氣潛，如峰雲共火相兼。霞光捧日登天上，微臣多幸逢佳節，得賦殊祥近禦簾。
經廢宮
作者：棲白（唐）

終日河聲咽暮空，煙愁此地晝濛濛。錦帆東去沙侵苑，那堪獨立思前事，回首殘陽雉堞紅。
贈識古法師
作者：棲白（唐）

重城深寺講初休，卻憶家山訪舊遊。對月與君相送夜，遙想孤舟清渭上，飄然帆影起離愁。
月夜懷劉秀才
作者：棲白（唐）

獨夜相思但自勞，阮生吟罷夢雲濤。此時小定未禪寂，古塔月中松磬高。
寄南山景禪師
作者：棲白（唐）

一度林前見遠公，靜聞真語世情空。至今寂寞禪心在，任起桃花柳絮風。
哭劉得仁
作者：棲白（唐）

為愛詩名吟至死，風魂雪魄去難招。直須桂子落墳上，生得一枝冤始消。
龍潭
作者：應物（唐）

石激懸流雪滿灣，五龍潛處野雲閑。暫收雷電九峰下，回瞻四面如看畫，須信遊人不欲還。
題化城寺
作者：應物（唐）

平高選處創蓮宮，一水縈流處處通。畫閣晝開遲日畔，偶與遊人論法要，真元浩浩理無窮。
戴雲山吟
作者：智亮（唐）

人間謾說上天梯，上萬千回總是迷。曾似老人巖上坐，清風明月與心齊。戴雲山頂白雲齊，登頂方知世界低。異草奇花人不識，一池分作九條溪。
答盧鄴
作者：良乂（唐）

風泉只向夢中聞，身外無餘可寄君。當戶一輪惟曉月，掛簷數片是秋雲。
山居八詠
作者：常達（唐）

身閑依祖寺，志僻性多慵。少室遺真旨，層樓起暮鐘。啜茶思好水，對月數諸峰。有問山中趣，庭前是古松。晚望虛庭物，心心見祖情。煙開分嶽色，雨霧減泉聲。遠樹猿長嘯，層巖日乍明。更堪論的意，林下筍新生。一室塵埃外，翛然祗麼常。睡來開寢帳，鐘動下禪床。溪浸山光冷，秋凋木葉黃。時提祖師意，欹石看斜陽。西來真祖意，只在見聞中。寒雁一聲過，疏林幾葉空。心閑憐水石，身老怯霜風。為報參玄者，山山月色同。真性寂無機，塵塵祖佛師。日明庭砌暖，霜苦藥苗衰。汲水和煙酌，栽松帶雪移。好聽玄旨處，猿嘯嶺南枝。古寺憑欄危，時聞舉妙機。庭空月色淨，夜迥磬聲移。漏轉寒更急，燈殘冷焰微。太虛同永珍，相謂話玄微。胡僧論的旨，物物唱圓成。疏柳春來翠，幽窗日漸明。禪心清石室，蝶翅覆花英。好聽談玄處，喬松鶴數聲。祖祖唯心旨，春融日正長。霜輕莎草綠，風細藥苗香。月滿真如淨，花開覺樹芳。庭前鶯囀處，時聽語圓常。
苦熱行
作者：僧鸞（唐）

燭龍銜火飛天地，平陸無風海波沸。彤雲疊疊聳奇峰，飲流誇父斃長途，如見當中印王字。明明夜西朝又東，行人揮汗翻成雨，口燥喉幹嗌塵土。西郊雲色晝冥冥，不發滂澤注天下，欲使風雷何所從。旱苗原上枯成焰，玉扇畫堂凝夜秋，歌豔繞梁催莫愁。陽烏落盡酒不醒，
贈李粲秀才
作者：僧鸞（唐）

隴西輝用真才子，搜奇探險無倫比。筆下銛磨巨闕鋒，苔地無塵到曉吟，杉松老葉風乾起。十軸示餘三百篇，大郊遠闊空無邊，凝明淡綠收餘煙。曠懷相對景何限，回首瞥見五千仞，撲下香爐瀑布泉。何事古人誇八鬥，駿如健鶻鶚與雕，拏雲獵野翻重霄。狐狸竄伏不敢動，九嶷深翠轉巍峨，仙骨寒消不知處。清同野客敲越甌，高若太空露雲物，片白激青皆彷彿。仙鶴閑從淨碧飛，鞭馳造化繞筆轉，燦爛不為酸苦吟。夢乘明月清沉沉，此日多君可儔侶，堆珠疊璣滿玄圃。終日並轡遊昆侖，
和王季文題九華山
作者：神穎（唐）

眾嶽雄分野，九華鎮南朝。彩筆凝空遠，崔嵬寄青霄。龍潭古仙府，靈藥今不凋。瑩為滄海鏡，煙霞作荒標。造化心數奇，性狀精氣饒。玉樹鬱玲瓏，天籟韻蕭寥。寂寂尋乳竇，兢兢行石橋。通泉漱雲母，藉草縈香苕。我住幽且深，君賞昏複朝。稀逢發清唱，片片霜淩飆。
宿嚴陵釣臺
作者：神穎（唐）

寒穀荒臺七裡洲，賢人永逐水東流。獨猿叫斷青天月，千古冥冥潭樹秋。
效古
作者：澹交（唐）

榮辱又榮辱，一何翻與覆。人生百歲中，孰肯死前足。玄鬢忽如絲，青叢不再綠。自古爭名徒，黃金是誰祿。
病後作
作者：澹交（唐）

未得忘身法，此身終未安。病腸猶可洗，瘦骨不禁寒。藥少心情餌，經無氣力看。悠悠片雲質，獨對夕陽殘。
寫真
作者：澹交（唐）

圖形期自見，自見卻傷神。已是夢中夢，更逢身外身。水花凝幻質，墨彩染空塵。堪笑予兼爾，俱為未了人。
端午
作者：文秀（唐）

節分端午自誰言，萬古傳聞為屈原。堪笑楚江空渺渺，不能洗得直臣冤。
謝友人見訪留詩
作者：懷楚（唐）

軒車誰肯到，泉石自相親。暮雨凋殘寺，秋風悵望人。庭新一片葉，衣故十年塵。賴有瑤華贈，清吟愈病身。
送新平故人
作者：懷楚（唐）

常聽倉庚思舊友，又因蝴蝶夢生涯。一千餘裡河連郭，薑嫄廟北與君別，應笑薄寒悲落花。
辭南平鐘王召
作者：耽章（唐）

摧殘枯木倚寒林，幾度逢春不變心。樵客見之猶不採，郢人何事苦搜尋。
常樂裡閒居偶題十六韻兼寄劉十五公輿王十一起呂二炅呂四熲崔十八玄亮元九稹劉三十二敦質張十五仲元時為校書郎
作者：白居易（唐）

帝都名利場，雞鳴無安居。獨有懶慢者，日高頭未梳。工拙性不同，進退跡遂殊。幸逢太平代，天子好文儒。小才難大用，典校在秘書。三旬兩入省，因得養頑疏。茅屋四五間，一馬二僕夫。俸錢萬六千，月給亦有餘。既無衣食牽，亦少人事拘。遂使少年心，日日常晏如。勿言無知己，躁靜各有徒。蘭臺七八人，出處與之俱。旬時阻談笑，旦夕望軒車。誰能讎校閑，解帶臥吾廬。窗前有竹玩，門處有酒酤。何以待君子，數竿對一壺。
答元八宗簡同遊曲江後明日見贈
作者：白居易（唐）

長安千萬人，出門各有營。唯我與夫子，信馬悠悠行。行到曲江頭，反照草樹明。南山好顏色，病客有心情。水禽翻白羽，風荷嫋翠莖。何必滄浪去，即此可濯纓。時景不重來，賞心難再並。坐愁紅塵裡，夕鼓咚咚聲。歸來經一宿，世慮稍複生。賴聞瑤華唱，再得塵襟清。
感時
作者：白居易（唐）

朝見日上天，暮見日入地。不覺明鏡中，忽年三十四。勿言身未老，冉冉行將至。白髮雖未生，朱顏已先悴。人生詎幾何，在世猶如寄。雖有七十期，十人無一二。今我猶未悟，往往不適意。胡為方寸間，不貯浩然氣。貧賤非不惡，道在何足避。富貴非不愛，時來當自致。所以達人心，外物不能累。唯當飲美酒，終日陶陶醉。斯言勝金玉，佩服無失墜。
首夏同諸校正遊開元觀，因宿玩月
作者：白居易（唐）

我與二三子，策名在京師。官小無職事，閑於為客時。沉沉道觀中，心賞期在茲。到門車馬回，入院巾杖隨。清和四月初，樹木正華滋。風清新葉影，鳥戀殘花枝。向夕天又晴，東南餘霞披。置酒西廊下，待月杯行遲。須臾金魄生，若與吾徒期。光華一照耀，殿角相參差。終夜清景前，笑歌不知疲。長安名利地，此興幾人知。
永崇裡觀居
作者：白居易（唐）

季夏中氣候，煩暑自此收。蕭颯風雨天，蟬聲暮啾啾。永崇裡巷靜，華陽觀院幽。軒車不到處，滿地槐花秋。年光忽冉冉，世事本悠悠。何必待衰老，然後悟浮休。真隱豈長遠，至道在冥搜。身雖世界住，心與虛無遊。朝饑有蔬食，夜寒有布裘。倖免凍與餒，此外複何求。寡慾雖少病，樂天心不憂。何以明吾志，周易在床頭。
早送舉人入試
作者：白居易（唐）

夙駕送舉人，東方猶未明。自謂出太早，已有車馬行。騎火高低影，街鼓參差聲。可憐早朝者，相看意氣生。日出塵埃飛，群動互營營。營營各何求，無非利與名。而我常晏起，虛住長安城。春深官又滿，日有歸山情。
招王質夫
作者：白居易（唐）

濯足雲水客，折腰簪笏身。喧閑跡相背，十裡別經旬。忽因乘逸興，莫惜訪囂塵。窗前故栽竹，與君為主人。
祗役駱口，因與王質夫同遊秋山，偶題三韻
作者：白居易（唐）

石擁百泉合，雲破千峰開。平生煙霞侶，此地重裴回。今日勤王意，一半為山來。
見蕭侍禦憶舊山草堂詩，因以繼和
作者：白居易（唐）

琢玉以為架，綴珠以為籠。玉架絆野鶴，珠籠鎖冥鴻。鴻思雲外天，鶴憶松上風。珠玉信為美，鳥不戀其中。臺中蕭侍禦，心與鴻鶴同。晚起慵冠豸，閑行厭避驄。昨見憶山詩，詩思浩無窮。歸夢杳何處，舊居茫水東。秋閑杉桂林，春老芝朮叢。自雲別山後，離抱常忡忡。衣繡非不榮，持憲非不雄。所樂不在此，悵望草堂空。
病假中南亭閑望
作者：白居易（唐）

欹枕不視事，兩日門掩關。始知吏役身，不病不得閒。閑意不在遠，小亭方丈間。西簷竹梢上，坐見太白山。遙愧峰上雲，對此塵中顏。
仙遊寺獨宿
作者：白居易（唐）

沙鶴上階立，潭月當戶開。此中留我宿，兩夜不能回。幸與靜境遇，喜無歸侶催。從今獨遊後，不擬共人來。
前庭涼夜
作者：白居易（唐）

露簟色似玉，風幌影如波。坐愁樹葉落，中庭明月多。
官舍小亭閑望
作者：白居易（唐）

風竹散清韻，煙槐凝綠姿。日高人吏去，閑坐在茅茨。葛衣禦時暑，蔬飯療朝饑。持此聊自足，心力少營為。亭上獨吟罷，眼前無事時。數峰太白雪，一卷陶潛詩。人心各自是，我是良在茲。回謝爭名客，甘從君所嗤。
早秋獨夜
作者：白居易（唐）

井梧涼葉動，鄰杵秋聲發。獨向簷下眠，覺來半床月。
聽彈古淥水
作者：白居易（唐）

聞君古淥水，使我心和平。欲識慢流意，為聽疏泛聲。西窗竹陰下，竟日有餘清。
松齋自題
作者：白居易（唐）

非老亦非少，年過三紀餘。非賤亦非貴，朝登一命初。才小分易足，心寬體長舒。充腸皆美食，容膝即安居。況此松齋下，一琴數帙書。書不求甚解，琴聊以自娛。夜直入君門，晚歸臥吾廬。形骸委順動，方寸付空虛。持此將過日，自然多晏如。昏昏複默默，非智亦非愚。
冬夜與錢員外同直禁中
作者：白居易（唐）

夜深草詔罷，霜月淒凜凜。欲臥暖殘杯，燈前相對飲。連鋪青縑被，封置通中枕。彷彿百餘宵，與君同此寢。
和錢員外禁中夙興見示
作者：白居易（唐）

窗白星漢曙，窗暖燈火餘。坐卷朱裡幕，看封紫泥書。窅窅鐘漏盡，曈曈霞景初。樓臺紅照曜，松竹青扶疏。君愛此時好，回頭特謂餘。不知上清界，曉景複何如。
夏日獨直，寄蕭侍禦
作者：白居易（唐）

憲臺文法地，翰林清切司。鷹猜課野鶴，驥德責山麋。課責雖不同，同歸非所宜。是以方寸內，忽忽暗相思。夏日獨上直，日長何所為。澹然無他念，虛靜是吾師。形委有事牽，心與無事期。中臆一以曠，外累都若遺。地貴身不覺，意閑境來隨。但對松與竹，如在山中時。情性聊自適，吟詠偶成詩。此意非夫子，餘人多不知。
松聲
作者：白居易（唐）

月好好獨坐，雙松在前軒。西南微風來，潛入枝葉間。蕭寥發為聲，半夜明月前。寒山颯颯雨，秋琴泠泠弦。一聞滌炎暑，再聽破昏煩。竟夕遂不寐，心體俱翛然。南陌車馬動，西鄰歌吹繁。誰知茲簷下，滿耳不為喧。
禁中
作者：白居易（唐）

門嚴九重靜，窗幽一室閑。好是修心處，何必在深山。
贈吳丹
作者：白居易（唐）

巧者力苦勞，智者心苦憂。愛君無巧智，終歲閑悠悠。嘗登禦史府，亦佐東諸侯。手操糾謬簡，心運決勝籌。宦途似風水，君心如虛舟。泛然而不有，進退得自由。今來脫豸冠，時往侍龍樓。官曹稱心靜，居處隨跡幽。冬負南榮日，支體甚溫柔。夏臥北窗風，枕蓆如涼秋。南山入捨下，酒甕在床頭。人間有閑地，何必隱林丘。顧我愚且昧，勞生殊未休。一入金門直，星霜三四周。主恩信難報，近地徒久留。終當乞閑官，退與夫子遊。
初除戶曹，喜而言志
作者：白居易（唐）

詔授戶曹掾，捧詔感君恩。感恩非為己，祿養及吾親。弟兄俱簪笏，新婦儼衣巾。羅列高堂下，拜慶正紛紛。俸錢四五萬，月可奉晨昏。廩祿二百石，歲可盈倉囷。喧喧車馬來，賀客滿我門。不以我為貪，知我家內貧。置酒延賀客，客容亦歡欣。笑雲今日後，不復憂空尊。答雲如君言，願君少逡巡。我有平生志，醉後為君陳。人生百歲期，七十有幾人。浮榮及虛位，皆是身之賓。唯有衣與食，此事粗關身。苟免饑寒外，餘物盡浮雲。
秋居書懷
作者：白居易（唐）

門前少賓客，階下多松竹。秋景下西牆，涼風入東屋。有琴慵不弄，有書閑不讀。盡日方寸中，澹然無所欲。何須廣居處，不用多積蓄。丈室可容身，鬥儲可充腹。況無治道術，坐受官家祿。不種一株桑，不鋤一壟穀。終朝飽飯餐，卒歲豐衣服。持此知愧心，自然易為足。
禁中曉臥，因懷王起居
作者：白居易（唐）

遲遲禁漏盡，悄悄暝鴉喧。夜雨槐花落，微涼臥北軒。曙燈殘未滅，風簾閑自翻。每一得靜境，思與故人言。
養拙
作者：白居易（唐）

鐵柔不為劍，木曲不為轅。今我亦如此，愚蒙不及門。甘心謝名利，滅跡歸丘園。坐臥茅茨中，但對琴與尊。身去韁鎖累，耳辭朝市喧。逍遙無所為，時窺五千言。無憂樂性場，寡慾清心源。始知不才者，可以探道根。
寄李十一建
作者：白居易（唐）

外事牽我形，外物誘我情。李君別來久，褊吝從中生。憶昨訪君時，立馬扣柴荊。有時君未起，稚子喜先迎。連步笑出門，衣翻冠或傾。掃階苔紋綠，拂榻藤陰清。家醞及春熟，園葵乘露烹。看山東亭坐，待月南原行。門靜唯鳥語，坊遠少鼓聲。相對盡日言，不及利與名。分手來幾時，明月三四盈。別時殘花落，及此新蟬鳴。芳歲忽已晚，離抱悵未平。豈不思命駕，吏職坐相縈。前時君有期，訪我來山城。心賞久雲阻，言約無自輕。相去幸非遠，走馬一日程。
旅次華州，贈袁右丞
作者：白居易（唐）

渭水綠溶溶，華山青崇崇。山水一何麗，君子在其中。才與世會合，物隨誠感通。德星降人福，時雨助歲功。化行人無訟，囹圄千日空。政順氣亦和，黍稷三年豐。客自帝城來，驅馬出關東。愛此一郡人，如見太古風。方今天子心，憂人正忡忡。安得天下守，盡得如袁公。
酬楊九弘貞長安病中見寄
作者：白居易（唐）

伏枕君寂寂，折腰我營營。所嗟經時別，相去一宿程。攜手昨何時，昆明春水準。離郡來幾日，太白夏雲生。之子未得意，貧病客帝城。貧堅志士節，病長高人情。隱幾自恬澹，閉門無送迎。龍臥心有待，鶴瘦貌彌清。清機發為文，投我如振瓊。何以慰饑渴，捧之吟一聲。
禁中寓直夢遊仙遊寺
作者：白居易（唐）

西軒草詔暇，松竹深寂寂。月出清風來，忽似山中夕。因成西南夢，夢作遊仙客。覺聞宮漏聲，猶謂山泉滴。
贈王山人
作者：白居易（唐）

聞君減寢食，日聽神仙說。暗待非常人，潛求長生訣。言長本對短，未離生死轍。假使得長生，才能勝夭折。松樹千年朽，槿花一日歇。畢竟共虛空，何須誇歲月。彭殤徒自異，生死終無別。不如學無生，無生即無滅。
秋山
作者：白居易（唐）

久病曠心賞，今朝一登山。山秋雲物冷，稱我清羸顏。白石臥可枕，青蘿行可攀。意中如有得，盡日不欲還。人生無幾何，如寄天地間。心有千載憂，身無一日閑。何時解塵網，此地來掩關。
贈能七倫
作者：白居易（唐）

澗松高百尋，四時寒森森。臨風有清韻，向日無曲陰。如何時俗人，但賞桃李林。豈不知堅貞，芳馨誘其心。能生學為文，氣高功亦深。手中一百篇，句句披沙金。苦節二十年，無人振陸沉。今我尚貧賤，徒為爾知音。
題楊穎士西亭
作者：白居易（唐）

靜得亭上境，遠諧塵外蹤。憑軒東南望，鳥滅山重重。竹露冷煩襟，杉風清病容。曠然宜真趣，道與心相逢。即此可遺世，何必蓬壺峰。
題贈鄭秘書徵君石溝溪隱居
作者：白居易（唐）

鄭君得自然，虛白生心胸。吸彼沆瀣精，凝為冰雪容。大君貞元初，求賢致時雍。蒲輪入翠微，迎下天臺峰。赤城別松喬，黃閣交夔龍。俯仰受三命，從容辭九重。出籠鶴翩翩，歸林鳳雍雍。在火辨良玉，經霜識貞松。新居寄楚山，山碧溪溶溶。丹灶燒煙熅，黃精花豐茸。蕙帳夜琴澹，桂尊春酒濃。時人不到處，苔石無塵蹤。我今何為者，趨世身龍鍾。不向林壑訪，無由朝市逢。終當解塵纓，蔔築來相從。
及第後歸覲，留別諸同年
作者：白居易（唐）

十年常苦學，一上謬成名。擢第未為貴，賀親方始榮。時輩六七人，送我出帝城。軒車動行色，絲管舉離聲。得意減別恨，半酣輕遠端。翩翩馬蹄疾，春日歸鄉情。
清夜琴興
作者：白居易（唐）

月出鳥棲盡，寂然坐空林。是時心境閑，可以彈素琴。清泠由木性，恬澹隨人心。心積和平氣，木應正始音。響餘群動息，曲罷秋夜深。正聲感元化，天地清沉沉。
郊陶潛體詩十六首
作者：白居易（唐）

不動者厚地，不息者高天。無窮者日月，長在者山川。松柏與龜鶴，其壽皆千年。嗟嗟群物中，而人獨不然。早出向朝市，暮已歸下泉。形質及壽命，危脆若浮煙。堯舜與周孔，古來稱聖賢。借問今何在，一去亦不還。我無不死藥，萬萬隨化遷。所未定知者，修短遲速間。幸及身健日，當歌一尊前。何必待人勸，持此自為歡。翳翳逾月陰，沉沉連日雨。開簾望天色，黃雲暗如土。行潦毀我墉，疾風壞我宇。蓬莠生庭院，泥塗失場圃。村深絕賓客，窗晦無儔侶。盡日不下床，跳蛙時入戶。出門無所往，入室還獨處。不以酒自娛，塊然與誰語。朝飲一杯酒，冥心合元化。兀然無所思，日高尚閑臥。暮讀一卷書，會意如嘉話。欣然有所遇，夜深猶獨坐。又得琴上趣，安弦有餘暇。複多詩中狂，下筆不能罷。唯茲三四事，持用度晝夜。所以陰雨中，經旬不出舍。始悟獨往人，心安時亦過。東家採桑婦，雨來苦愁悲。蔟蠶北堂前，雨冷不成絲。西家荷鋤叟，雨來亦怨諮。種豆南山下，雨多落為萁。而我獨何幸，醞酒本無期。及此多雨日，正遇新熟時。開瓶瀉尊中，玉液黃金脂。持玩已可悅，歡嘗有餘滋。一酌發好容，再酌開愁眉。連延四五酌，酣暢入四肢。忽然遺我物，誰複分是非。是時連夕雨，酩酊無所知。人心苦顛倒，反為憂者嗤。朝亦獨醉歌，暮亦獨醉睡。未盡一壺酒，已成三獨醉。勿嫌飲太少，且喜歡易致。一杯複兩杯，多不過三四。便得心中適，盡忘身外事。更複強一杯，陶然遺萬累。一飲一石者，徒以多為貴。及其酩酊時，與我亦無異。笑謝多飲者，酒錢徒自費。天秋無片雲，地靜無纖塵。團團新晴月，林外生白輪。憶昨陰霖天，連連三四旬。賴逢家醞熟，不覺過朝昏。私言雨霽後，可以罷餘尊。及對新月色，不醉亦愁人。床頭殘酒榼，欲盡味彌淳。攜置南簷下，舉酌自殷勤。清光入杯杓，白露生衣巾。乃知陰與晴，安可無此君。我有樂府詩，成來人未聞。今宵醉有興，狂詠驚四鄰。獨賞猶複爾，何況有交親。中秋三五夜，明月在前軒。臨觴忽不飲，憶我平生歡。我有同心人，邈邈崔與錢。我有忘形友，迢迢李與元。或飛青雲上，或落江湖間。與我不相見，於今四五年。我無縮地術，君非馭風仙。安得明月下，四人來晤言。良夜信難得，佳期杳無緣。明月又不駐，漸下西南天。豈無他時會，惜此清景前。家醞飲已盡，村中無酒酤。坐愁今夜醒，其奈秋懷何。有客忽叩門，言語一何佳。雲是南村叟，挈榼來相過。且喜尊不燥，安問少與多。重陽雖已過，籬菊有殘花。歡來苦晝短，不覺夕陽斜。老人勿遽起，且待新月華。客去有餘趣，竟夕獨酣歌。原生衣百結，顏子食一簞。歡然樂其志，有以忘饑寒。今我何人哉，德不及先賢。衣食幸相屬，胡為不自安。況茲清渭曲，居處安且閑。榆柳百餘樹，茅茨十數間。寒負簷下日，熱濯澗底泉。日出猶未起，日入已複眠。西風滿村巷，清涼八月天。但有雞犬聲，不聞車馬喧。時傾一尊酒，坐望東南山。稚侄初學步，牽衣戲我前。即此自可樂，庶幾顏與原。湛湛尊中酒，有功不自伐。不伐人不知，我今代其說。良將臨大敵，前驅千萬卒。一簞投河飲，赴死心如一。壯士磨匕首，勇憤氣蓬勃。一酣忘報讎，四體如無骨。東海殺孝婦，天旱逾年月。一酌酹其魂，通宵雨不歇。鹹陽秦獄氣，冤痛結為物。千歲不肯散，一沃亦銷失。況茲兒女恨，及彼幽憂疾。快飲無不消，如霜得春日。方知麴糵靈，萬物無與匹。煙霞隔懸圃，風波限瀛洲。我豈不欲往，大海路阻修。神仙但聞說，靈藥不可求。長生無得者，舉世如蜉蝣。逝者不重回，存者難久留。踟躕未死間，何苦懷百憂。念此忽內熱，坐看成白頭。舉杯還獨飲，顧影自獻酬。心與口相約，未醉勿言休。今朝不盡醉，知有明朝不。不見郭門外，累累墳與丘。月明愁殺人，黃蒿風颼颼。死者若有知，悔不秉燭遊。吾聞潯陽郡，昔有陶徵君。愛酒不愛名，憂醒不憂貧。嘗為彭澤令，在官才八旬。愀然忽不樂，掛印著公門。口吟歸去來，頭戴漉酒巾。人吏留不得，直入故山雲。歸來五柳下，還以酒養真。人間榮與利，擺落如泥塵。先生去已久，紙墨有遺文。篇篇勸我飲，此外無所雲。我從老大來，竊慕其為人。其他不可及，且效醉昏昏。楚王疑忠臣，江南放屈平。晉朝輕高士，林下棄劉伶。一人常獨醉，一人常獨醒。醒者多苦志，醉者多歡情。歡情信獨善，苦志竟何成。兀傲甕間臥，憔悴澤畔行。彼憂而此樂，道理甚分明。願君且飲酒，勿思身後名。有一燕趙士，言貌甚奇瑰。日日酒家去，脫衣典數杯。問君何落拓，雲僕生草萊。地寒命且薄，徒抱王佐才。豈無濟時策，君門乏良媒。三獻寢不報，遲遲空手回。亦有同門生，先升青雲梯。貴賤交道絕，朱門叩不開。及歸種禾黍，三歲旱為災。入山燒黃白，一旦化為灰。蹉跎五十餘，生世苦不諧。處處去不得，卻歸酒中來。南巷有貴人，高蓋駟馬車。我問何所苦，四十垂白須。答雲君不知，位重多憂虞。北裡有寒士，甕牖繩為樞。出扶桑棗杖，入臥蝸牛廬。散賤無憂患，心安體亦舒。東鄰有富翁，藏貨遍五都。東京收粟帛，西市鬻金珠。朝營暮計算，晝夜不安居。西舍有貧者，匹婦配匹夫。布裙行賃舂，裋褐坐傭書。以此求口食，一飽欣有餘。貴賤與貧富，高下雖有殊。憂樂與利害，彼此不相逾。是以達人觀，萬化同一途。但未知生死，勝負兩何如。遲疑未知間，且以酒為娛。濟水澄而潔，河水渾而黃。交流列四瀆，清濁不相傷。太公戰牧野，伯夷餓首陽。同時號賢聖，進退不相妨。謂天不愛民，胡為生稻粱。謂天果愛民，胡為生豺狼。謂神福善人，孔聖竟棲遑。謂神禍淫人，暴秦終霸王。顏回與黃憲，何辜早夭亡。蝮蛇與鴆鳥，何得壽延長。物理不可測，神道亦難量。舉頭仰問天，天色但蒼蒼。唯當多種黍，日醉手中觴。
中秋夜有懷
作者：許彬（唐）

趨馳早晚休，一歲又殘秋。若只如今日，何難致白頭。滄波歸處遠，旅舍向邊愁。賴見前賢說，窮通不自由。
尋白石山人澗
作者：許彬（唐）

路窮川島上，果值古仙家。陰洞長鳴磬，石泉寒泛花。莓苔深峭壁，煙靄積層崖。難見囊中術，人間有歲華。
遊頭陀寺上方
作者：許彬（唐）

高步陟崔嵬，吟閑路惜回。寺從何代有，僧是梵宮來。暮靄連沙積，餘霞逼檻開。更期招靜者，長嘯上方臺。
歸山夜發湖中
作者：許彬（唐）

廣澤去無邊，夜程風信偏。疏星遙抵浪，遠燒似迎船。響嶽猿相次，翻空雁接連。北歸家業就，深處更逾年。
同友人會裴明府縣樓
作者：許彬（唐）

開閣雨吹塵，陶家揖上賓。湖山萬疊翠，汀樹一行春。景逼歸簷燕，歌喧已醉身。登臨興未足，喜有數年因。
荊山夜泊與親友遇
作者：許彬（唐）

山海兩分歧，停舟偶此期。別來何限意，相見卻無詞。坐永神疑夢，愁多鬢欲絲。趨名易遲晚，此去莫經時。
北遊夜懷
作者：許彬（唐）

苦心終是否，舍此複無營。已致歸成晚，非緣去有程。館空吟向月，霜曙坐聞更。住久誰相問，馳羸又獨行。
重經漢南
作者：許彬（唐）

分散多如此，人情豈自由。重來看月夕，不似去年秋。息慮雖孤寢，論空未識愁。須同醉鄉者，萬事付江流。
湘江
作者：許彬（唐）

孤舟方此去，嘉景稱於聞。煙盡九峰雪，雨生諸派雲。沙寒鴻鵠聚，底極龜魚分。異日誰為侶，逍遙耕釣群。
黔中書事
作者：許彬（唐）

巴蜀水南偏，山窮塞壘寬。歲時將近臘，草樹未知寒。獨狖啼朝雨，群牛向暮灘。更聞蠻俗近，烽火不艱難。
經李翰林廬山屏風疊所居
作者：許彬（唐）

放逐非多罪，江湖偶不回。深居應有謂，濟代豈無才。疊巘晴舒障，寒川暗動雷。誰能續高興，醉死一千杯。
酬簡寂熊尊師以趙員外廬山草堂見借
作者：許彬（唐）

豈易投居止，廬山得此峰。主人曾已許，仙客偶相逢。顧己恩難答，窮經業未慵。還能勵僮僕，稍更補杉松。
寄懷孫處士
作者：許彬（唐）

生平酌與吟，誰是見君心。上國一歸去，滄波閑至今。鐘繁秋寺遠，岸闊晚濤深。疏放長如此，何人更得尋。
漢南懷友人
作者：許彬（唐）

此身西複東，何計此相逢。夢盡吳越水，恨深湘漢鐘。積雲開去路，曙雪疊前峰。誰即知非舊，憐君忽見容。
送人下第歸江州
作者：許彬（唐）

名高不俟召，操賦獻君門。偶屈應緣數，他人盡為冤。新春城外路，舊隱水邊村。歸去無勞久，知音待更論。
送蘇處士歸西山
作者：許彬（唐）

南遊何所為，一篋又空歸。守道安清世，無心換白衣。深溪猿共暮，絕頂客來稀。早晚還相見，論詩更及微。
送李處士歸山
作者：許彬（唐）

舊山來複去，不與世人論。得道書留篋，忘機酒滿尊。溪軒松偃坐，石室水臨門。應有頻相訪，相看坐到昏。
送新羅客歸
作者：許彬（唐）

君家滄海外，一別見何因。風土難知教，程途自致貧。浸天波色晚，橫吹鳥行春。明發千檣下，應為更遠人。
府試萊城晴日望三山
作者：許彬（唐）

不易識蓬瀛，憑高望有程。盤根出巨浸，遠色到孤城。隱隱排雲峻，層層就日明。淨收殘靄盡，浮動嫩嵐輕。縱目徒多暇，馳心累發誠。從容更何往，此路徹三清。
題故李賓客廬山草堂
作者：許彬（唐）

難窮林下趣，坐使致君恩。術業行當代，封章動諫垣。已明邪佞跡，幾雪薜蘿冤。報主深知此，憂民詎可論。名將山共古，跡與道俱存。為謝重來者，何人更及門。
息夫人
作者：宋之問（唐）

可憐楚破息，腸斷息夫人。仍為泉下骨，不作楚王嬪。楚王寵莫盛，息君情更親。情親怨生別，一朝俱殺身。
初到陸渾山莊
作者：宋之問（唐）

授衣感窮節，策馬淩伊關。歸齊逸人趣，日覺秋琴閑。寒露衰北阜，夕陽破東山。浩歌步榛樾，棲鳥隨我還。
夜飲東亭
作者：宋之問（唐）

春泉鳴大壑，皓月吐層岑。岑壑景色佳，慰我遠遊心。暗芳足幽氣，驚棲多眾音。高興南山曲，長謠橫素琴。
芳樹
作者：宋之問（唐）

何地早芳菲，宛在長門殿。夭桃色若綬，穠李光如練。啼鳥弄花疏，遊蜂飲香遍。歎息春風起，飄零君不見。
送趙六貞固
作者：宋之問（唐）

目斷南浦雲，心醉東郊柳。怨別此何時，春芳來已久。與君共時物，盡此盈樽酒。始願今不從，春風戀攜手。
題張老松樹
作者：宋之問（唐）

歲晚東巖下，周顧何淒惻。日落西山陰，眾草起寒色。中有喬松樹，使我長歎息。百尺無寸枝，一生自孤直。
別之望後獨宿藍田山莊
作者：宋之問（唐）

鶺鴒有舊曲，調苦不成歌。自歎兄弟少，常嗟離別多。爾尋北京路，予臥南山阿。泉晚更幽咽，雲秋尚嵯峨。藥欄聽蟬噪，書幌見禽過。愁至願甘寢，其如鄉夢何。
浣紗篇贈陸上人
作者：宋之問（唐）

越女顏如花，越王聞浣紗。國微不自寵，獻作吳宮娃。山藪半潛匿，薴蘿更蒙遮。一行霸句踐，再笑傾夫差。豔色奪人目，斅嚬亦相誇。一朝還舊都，靚妝尋若耶。鳥驚入松網，魚畏沉荷花。始覺冶容妄，方悟群心邪。欽子秉幽意，世人共稱嗟。願言託君懷，倘類蓬生麻。家住雷門曲，高閣淩飛霞。淋漓翠羽帳，旖旎採雲車。春風豔楚舞，秋月纏胡笳。自昔專嬌愛，襲玩唯矜奢。達本知空寂，棄彼猶泥沙。永割偏執性，自長燻修芽。攜妾不障道，來止妾西家。
雨從箕山來
作者：宋之問（唐）

雨從箕山來，倏與飄風度。晴明西峰日，綠縟南溪樹。此時客精廬，幸蒙真僧顧。深入清淨理，妙斷往來趣。意得兩契如，言盡共忘喻。觀花寂不動，聞鳥懸可悟。向夕聞天香，淹留不能去。
初至崖口
作者：宋之問（唐）

崖口眾山斷，嶔崟聳天壁。氣沖落日紅，影入春潭碧。錦繢織苔蘚，丹青畫松石。水禽泛容與，巖花飛的礫。微路從此深，我來限於役。惆悵情未已，群峰暗將夕。
自湘源至潭州衡山縣
作者：宋之問（唐）

浮湘沿迅湍，逗浦凝遠盼。漸見江勢闊，行嗟水流漫。赤岸雜雲霞，綠竹緣溪澗。向背群山轉，應接良景晏。遝障連夜猿，平沙覆陽雁。紛吾望闕客，歸橈速已慣。中道方溯洄，遲念自茲撰。賴欣衡陽美，持以蠲憂患。
入崖口五渡寄李適
作者：宋之問（唐）

抱琴登絕壑，伐木溯清川。路極意謂盡，勢回趣轉綿。人遠草木秀，山深雲景鮮。餘負海嶠情，自昔微尚然。彌曠十餘載，今來宛仍前。未窺仙源極，獨進野人船。時攀乳竇憩，屢薄天窗眠。夜弦響松月，朝楫弄苔泉。因冥象外理，永謝區中緣。碧潭可遺老，丹砂堪學仙。莫使馳光暮，空令歸鶴憐。
洞庭湖
作者：宋之問（唐）

地盡天水合，朝及洞庭湖。初日當中湧，莫辨東西隅。晶耀目何在，瀅熒心欲無。靈光晏海若，遊氣耿天吳。張樂軒皇至，徵苗夏禹徂。楚臣悲落葉，堯女泣蒼梧。野積九江潤，山通五嶽圖。風恬魚自躍，雲夕雁相呼。獨此臨泛漾，浩將人代殊。永言洗氛濁，卒歲為清娛。要使功成退，徒勞越大夫。
景龍四年春祠海
作者：宋之問（唐）

肅事祠春溟，宵齋洗蒙慮。雞鳴見日出，鷺下驚濤鶩。地闊八荒近，天回百川澍。筵端接空曲，目外唯雰霧。暖氣物象來，周遊晦明互。致牲匪玄享，禋滌期靈煦。的的波際禽，澐澐島間樹。安期今何在，方丈蔑尋路。仙事與世隔，冥搜徒已屢。四明背群山，遺老莫辨處。撫中良自慨，弱齡忝恩遇。三入文史林，兩拜神仙署。雖歎出關遠，始知臨海趣。賞來空自多，理勝孰能喻。留楫竟何待，徙倚忽雲暮。
溫泉莊臥病寄楊七炯
作者：宋之問（唐）

移疾臥茲嶺，寥寥倦幽獨。賴有嵩丘山，高枕長在目。茲山棲靈異，朝夜翳雲族。是日蒙雨晴，返景入巖穀。冪冪澗畔草，青青山下木。此意方無窮，環顧悵林麓。伊洛何悠漫，川原信重複。夏餘鳥獸蕃，秋末禾黍熟。秉願守樊圃，歸閑欣藝牧。惜無載酒人，徒把涼泉掬。
答田徵君
作者：宋之問（唐）

家臨清溪水，溪水繞磐石。綠蘿四面垂，褭褭百餘尺。風泉度絲管，苔蘚鋪茵席。傳聞潁陽人，霞外漱靈液。忽枉巖中翰，吟望朝複夕。何當遂遠遊，物色候逋客。
自衡陽至韶州謁能禪師
作者：宋之問（唐）

謫居竄炎壑，孤帆淼不繫。別家萬裡餘，流目三春際。猿啼山館曉，虹飲江皋霽。湘岸竹泉幽，衡峰石囷閉。嶺嶂窮攀越，風濤極沿濟。吾師在韶陽，欣此得躬詣。洗慮賓空寂，焚香結精誓。願以有漏軀，聿燻無生慧。物用益沖曠，心源日閑細。伊我獲此途，遊道回晚計。宗師信舍法，擯落文史藝。坐禪羅浮中，尋異窮海裔。何辭禦魑魅，自可乘炎癘。回首望舊鄉，雲林浩虧蔽。不作離別苦，歸期多年歲。
見南山夕陽召監師不至
作者：宋之問（唐）

夕陽黯晴碧，山翠互明滅。此中意無限，要與開士說。徒鬱仲舉思，詎回道林轍。孤興欲待誰，待此湖上月。
遊法華寺
作者：宋之問（唐）

薄遊京都日，遙羨稽山名。分刺江海郡，朅來徵素情。松露洗心眷，象筵敷念誠。薄雲界青嶂，皎日鶱朱甍。苔澗深不測，竹房閑且清。感真六象見，垂兆二鳥鳴。古今信靈跡，中州莫與京。林巘永棲業，豈伊佐一生。浮悟雖已久，事試去來成。觀念幸相續，庶幾最後明。
宿雲門寺
作者：宋之問（唐）

雲門若邪裡，泛鷁路才通。夤緣綠筱岸，遂得青蓮宮。天香眾壑滿，夜梵前山空。漾漾潭際月，飀飀杉上風。茲焉多嘉遁，數子今莫同。鳳歸慨處士，鹿化聞仙公。樵路鄭州北，舉井阿巖東。永夜豈雲寐，曙華忽蔥蘢。谷鳥囀尚澀，源桃驚未紅。再來期春暮，當造林端窮。庶幾蹤謝客，開山投剡中。
春湖古意
作者：宋之問（唐）

院梅發向尺，園鳥複成曲。落日遊南湖，果擲顏如玉。含情不得語，轉盼知所屬。惆悵未可歸，甯關須採籙。
遊陸渾南山自歇馬嶺到楓香林以詩代書答李舍人適
作者：宋之問（唐）

晨登歇馬嶺，遙望伏牛山。孤出群峰首，熊熊元氣間。太和亦崔嵬，石扇橫閃倏。細岑互攢倚，浮巘競奔蹙。白雲遙入懷，青靄近可掬。徒尋靈異跡，周顧愜心目。晨拂鳥路行，暮投人煙宿。粳稻遠彌秀，慄芋秋新熟。石髓非一巖，藥苗乃萬族。間關踏雲雨，繚繞緣水木。西見商山芝，南到楚鄉竹。楚竹幽且深，半雜楓香林。浩歌清潭曲，寄爾桃源心。
早發大庾嶺
作者：宋之問（唐）

晨躋大庾險，驛鞍馳複息。霧露晝未開，浩途不可測。嵥起華夷界，信為造化力。歇鞍問徒旅，鄉關在西北。出門怨別家，登嶺恨辭國。自惟勖忠孝，斯罪懵所得。皇明頗照洗，廷議日紛惑。兄弟遠淪居，妻子成異域。羽翮傷已毀，童幼憐未識。躊躕戀北顧，亭午晞霽色。春暖陰梅花，瘴回陽鳥翼。含沙緣澗聚，吻草依林植。適蠻悲疾首，懷鞏淚沾臆。感謝鵷鷺朝，勤修魑魅職。生還倘非遠，誓擬酬恩德。
自洪府舟行直書其事
作者：宋之問（唐）

仲春辭國門，畏途橫萬裡。越淮乘楚嶂，造江泛吳汜。嚴程無休隙，日夜涉風水。昔聞垂堂言，將誡千金子。問餘何奇剝，遷竄極炎鄙。揆己道德餘，幼聞虛白旨。貴身賤外物，抗跡遠塵軌。朝遊伊水湄，夕臥箕山趾。妙年拙自晦，皎潔弄文史。謬辱紫泥書，揮翰青雲裡。事往每增傷，寵來常誓止。銘骨懷報稱，逆鱗讓金紫。安位釁潛構，退耕禍猶起。棲巖實吾策，觸藩誠內恥。濟濟同時人，臺庭鳴劍履。愚以卑自衛，兀坐去沉滓。迨茲理已極，竊位申知己。群議負宿心，獲戾光華始。黃金忽銷鑠，素業坐淪毀。浩歎誣平生，何獨戀枌梓。浦樹浮鬱鬱，皋蘭覆靡靡。百越去魂斷，九疑望心死。未盡匡阜遊，遠欣羅浮美。周旋本師訓，佩服無生理。異國多靈仙，幽探忘年紀。敝廬嵩山下，空谷茂蘭芷。悠悠南溟遠，採掇長已矣。
下桂江縣黎壁
作者：宋之問（唐）

放溜覿前漵，連山分上幹。江回雲壁轉，天小霧峰攢。吼沫跳急浪，合流環峻灘。欹離出漩劃，繚繞避渦盤。舟子怯桂水，最言斯路難。吾生抱忠信，吟嘯自安閒。旦別已千歲，夜愁勞萬端。企予見夜月，委曲破林巒。潭曠竹煙盡，洲香橘露團。豈傲夙所好，對之與俱歡。思君罷琴酌，泣此夜漫漫。
奉使嵩山途經緱嶺
作者：宋之問（唐）

侵星發洛城，城中歌吹聲。畢景至緱嶺，嶺上煙霞生。草樹饒野意，山川多古情。大隱德所薄，歸來可退耕。
傷王七秘書監寄呈揚州陸長史通簡府僚廣陵以廣好事
作者：宋之問（唐）

王氏貴先宗，衡門棲道風。傳心晤有物，秉化遊無窮。學奧九流異，機玄三語同。書乃墨場絕，文稱詞伯雄。白屋藩魏主，蒼生期謝公。一祗賢良詔。遂謁承明宮。補袞望奚塞，尊儒位未充。罷官七門裡，歸老一丘中。嘗忝長者轍，微言私謂通。我行會稽郡，路出廣陵東。物在人已矣，都疑淮海空。
使至嵩山尋杜四不遇慨然複傷田洗馬韓觀主因以題壁贈杜侯杜四
作者：宋之問（唐）

洛橋瞻太室，期子在雲煙。歸來不相見，孤賞弄寒泉。與君闊松石，於茲二十年。田公謝昭世，韓子秘幽埏。憶昔同攜手，山棲接二賢。笙歌入玄地，詩酒坐寥天。舊友悉零落，罷琴私自憐。逝者非藥誤，餐霞意可全。為餘理還策，相與事靈仙。
玩郡齋海榴
作者：宋之問（唐）

澤國韶氣早，開簾延霽天。野禽宵未囀，山蜚晝仍眠。目茲海榴發，列映巖楹前。熠爚禦風靜，葳蕤含景鮮。清晨綠堪佩，亭午丹欲然。昔忝金閨籍，嘗見玉池蓮。未若宗族地，更逢榮耀全。南金雖自貴，賀賞詎能遷。撫躬萬裡絕，豈染一朝妍。徒緣滯遐郡，常是惜流年。越俗鄙章甫，捫心空自憐。
長安路
作者：宋之問（唐）

秦地平如掌，層城出雲漢。樓閣九衢春，車馬千門旦。綠柳開複合，紅塵聚還散。日晚鬥雞場，經過狹斜看。